
דוח זה מעריך את השפעות של רגולציה מוצעת (RIA) – טיוטת תקנות הפיקוח על שירותים פיננסיים (קופות גמל) (זקיפת תשואה בקרן פנסיה חדשה מקיפה) (תיקון מס' 2), התשפ"ה – 2025, וטיוטת תקנות הפיקוח על שירותים פיננסיים (קופות גמל) (העברת עמיתים בקרן חדשה מקיפה ממסלול ברירת מחדל לבני 60 ומעלה למסלול המותאם לגילם), התשפ"ה-2025.

1. רקע אודות סביבת מושא האסדרה
איגרות חוב מיועדות הן איגרות חוב ממשלתיות לא סחירות, צמודות מדד ונושאת ריבית קבועה בשיעור של 4.86% אשר הונפקו לקרנות הפנסיה החדשות המקיפות בהיקף של 30% מנכסיהן. איגרות החוב מוקצות באופן זהה לכלל החוסכים והפנסיונרים בקרנות האמורות. 

ביום 23 בדצמבר 2015, נחתם דוח הצוות להגברת הוודאות בחיסכון הפנסיוני (להלן – הצוות) שבחן את יעילות הקצאת אגרות חוב מיועדות לחיסכון פנסיוני ואת השפעתן של אגרות החוב המיועדות על התקציב והחוב הממשלתי. במסגרת עבודת הצוות נבחנו, בין היתר, חלופות שונות להקצאה של אגרות חוב מיועדות בין העמיתים בקרנות הפנסיה החדשות. לאחר בחינת החלופות, המליץ הצוות על הקצאה שונה של אגרות החוב המיועדות, בחלוקה לשלוש קבוצות, מקבלי קצבה, עמיתים בני חמישים ומעלה ועמיתים צעירים, והכל מבלי לבצע שינוי במסגרת ההקצאה הכוללת של אגרות החוב המיועדות לקרנות הפנסיה החדשות.

בהתאם להמלצת הצוות, תוקנו תקנות הפיקוח על שירותים פיננסיים (קופות גמל) (זקיפת תשואה בקרן פנסיה חדשה מקיפה), תשע"ז-2017 (להלן – התקנות) הקובעות הוראות לגבי אופן זקיפת תשואה לעמיתים ופנסיונרים בקרן פנסיה חדשה מקיפה ומועד ביצועה ובכלל זה קביעת הקצאה שונה של האג"ח המיועדות לפי שלוש קבוצות גיל : חוסכים בני 50 ומטה, חוסכים בני 50 ומעלה ומקבלי קצבאות. 

תקנה 8 לתקנות קובע הוראת שעה לפיה ההקצאה השונה לעמיתים בני 50 ומעלה ולעמיתים בני 50 ומטה תכנס לתוקפה החל מיום ה- 1 בינואר 2026. בתקופת הוראת השעה, הקצאת האג"ח המיועדות לקבוצת החוסכים בני 50 ומטה ולקבוצת החוסכים בני 50 ומעלה תהיה זהה (להלן – הוראת השעה). 

במהלך השנים שחלפו ממועד חתימת הדוח חלו תמורות ושינויים רבים בענף קרנות הפנסיה. כך, למשל, ביום 4 בנובמבר 2021 התקבל בכנסת חוק ההתייעלות הכלכלית (תיקוני חקיקה להשגת יעדי התקציב לשנות התקציב 2021 ו-2022), התשפ"ב-2021 (להלן – חוק ההתייעלות הכלכלית). פרק ג' לחוק ההתייעלות הכלכלית, שעניינו הבטחת היציבות בתשואות קרנות הפנסיה, קבע כי מנגנון איגרות החוב המיועדות לקרנות הפנסיה החדשות ולקרנות הפנסיה הוותיקות יוחלף במנגנון חדש של הבטחה להשלמת תשואה (להלן – הבטחת תשואה). במסגרת הפרק האמור נקבע כי 30% מנכסי קרנות הפנסיה, אשר עד לחקיקת חוק ההתייעלות הכלכלית הושקעו באיגרות חוב מיועדות, יושקעו בהתאם למדיניות ההשקעה של מסלול השקעה בקרן  בהתאם למנגנון שנקבע בחוק, וייהנו מזכאות להבטחת תשואה שנתית של 5.15% (צמודה למדד). 

בנוסף על כך נקבעו הוראות הממונה על שוק ההון, ביטוח וחיסכון לעניין מסלול ברירת מחדל המותאם לגיל החוסך (המודל החכ"מ), וכן נכנסה לתוקף הרפורמה במסלולי ההשקעה שהביאה להרחבת מגוון המסלולים המתמחים ועוד. לאור התפתחויות מהותיות אלה והשפעותיהן על שוק החיסכון הפנסיוני בכלל והחוסכים בפרט, נדרש לבצע התאמה של הוראות התקנות.

2. בחינת השפעת האסדרה
משמעות יישום הוראת התקנות כהווייתן עם פקיעת הוראת השעה בינואר 2025, היא כי יידרש פיצול של כל מסלול השקעה בכל קרן פנסיה לשניים – למסלול השקעה לעמיתים בני 50 ומטה ולמסלול השקעה לעמיתים בני 50 מעלה. מאחר שבמסלולים תלויי גיל גם אין מגבלה לגיל החוסך שיכול להצטרף לכל מסלול, ונכון להיום חוסך יכול לבחור להצטרף גם למסלול תלוי גיל שאינו מותאם לגילו, הרי שגם את המסלולים תלויי הגיל יידרש לפצל לשניים באופן הסותר את ההיגיון העומד מאחורי הנהגת מודל זה. כך פיצולי המסלולים, ייצרו אינפלציה בכמות המסלולים המוצעים בכל קרן פנסיה וכן ייצרו מצבים אבסורדיים בשמות המסלולים, באופן שיקשה מאוד על החוסכים להתמצא בסבך המסלולים. להלן דוגמה של מפת מסלולים חלקית שצפויה להיווצר:
	מצב קיים
	מצב צפוי

	מסלול לבני 50 ומטה
	מסלול לבני 50 ומטה - לבני 50 ומטה

	
	מסלול לבני 50 ומטה - לבני 50 ומעלה

	מסלול לבני 50 עד 60 
	מסלול לבני 50 עד 60 - לבני 50 ומטה

	
	מסלול לבני 50 עד 60 - לבני 50 ומעלה

	מסלול לבני 60 ומעלה 
	מסלול לבני 60 ומעלה - לבני 50 ומטה

	
	מסלול לבני 60 ומעלה - לבני 50 ומעלה

	מסלול מניות 
	מסלול מניות - לבני 50 ומטה

	
	מסלול מניות - לבני 50 ומעלה

	מסלול עוקב מדד S&P 500 
	מסלול עוקב מדד S&P 500  - לבני 50 ומטה

	
	מסלול עוקב מדד S&P 500  - לבני 50 ומעלה



מכיוון שעולם החיסכון הפנסיוני הינו תחום מורכב ממילא, לעמדת רשות שוק ההון, ביטוח וחיסכון, הכנסת מורכבות נוספת באופן המתואר לעיל הינה בעייתית מאוד שכן היא תבלבל את החוסך באופן שלא יאפשר לו להתמצא ולנהל את החיסכון שלו בצורה נהירה ותקינה. לפיכך, נדרש לקבוע הסדר הולם למצב שנוצר באופן שמצד אחד ישמור על עקרונות ההקצאה שנקבעו על ידי הצוות ומצד שני יותאם להתפתחויות בשוק החיסכון הפנסיוני באופן שימזער עד כמה שניתן את הפגיעה בחוסכים וישמר את היתרונות הגלומים בצעדים הרבים שבוצעו לפיתוח ושכלולו.  

3. סקירה אודות אסדרה מקבילה או סותרת
אין אסדרה מקבילה או סותרת בנושא זה.

4. סקירה של דין משווה
לא קיים דין משווה רלוונטי בשל השונות של מנגנוני הפנסיה במקומות השונים בעולם.

5. בחינת חלופות מרכזיות לצד החלופה שנבחרה
1. השארת הוראות התקנות כפי שהן באופן שהחל מה-1.1.2026 תכנס לתוקפה ההוראה הקובעת הקצאה שונה בהבטחת תשואה לחוסכים בני 50 ומטה ולחוסכים בני 50 ומעלה. 
יתרונות – הקצאת הבטחת התשואה בהתאם למח"מ ההשקעות של כל חוסך. 
חסרונות – סרבול שוק החיסכון הפנסיוני ופגיעה ביכולת החוסכים להתמצא בחסכונותיהם, כמפורט לעיל. 
2. קביעת הוראת השעה כהוראה קבועה כך שההקצאה השונה של הבטחת התשואה לשתי קבוצות החוסכים תבוטל. 
יתרונות – הותרת המצב הקיים על כנו ומניעת סרבול ובלבול בקרב החוסכים. 
חסרונות – ביטול מסקנות הצוות שהמליצו על קביעת הקצאה גבוהה יותר במטרה להחליק תשואות ולמנוע תנודות בחיסכון הפנסיוני של חוסכים לקראת גיל פרישה.
3. עדכון אופן הקצאת הבטחת התשואה בין מסלולי ההשקעה השונים כך שההקצאה של 30% הבטחת תשואה לבני 50 ומעלה תחול לגבי מסלול תלוי גיל והמסלול הכללי. כלומר, הקצאת הבטחת התשואה תקבע באופן הבא:
· הקצאת 60% הבטחת תשואה למקבלי קצבאות; 
· הקצאת 30% הבטחת תשואה למסלולים לבני 50 ומעלה שהם מסלול תלוי גיל ומסלול כללי; 
· הקצאת יתרת הבטחת התשואה למסלולים לבני 50 ומטה שהם מסלול תלוי גיל ומסלול כללי, וכן לכלל המסלולים המתמחים. 
להשלמת המהלך מוצע לקבוע בתקנות נוספות הוראות לפיהן לא יתאפשר לעמית לבחור במסלול תלוי גיל שאינו מותאם לגילו, וכן לקבוע כי כספו של עמית שנכון להיום משקיע במסלול תלוי גיל שאינו מותאם לגילו יועבר למסלול המותאם לגילו. 
יתרונות – 
· שמירה על עקרונות דוח הצוות להקצאת המיועדות לפי הגיל, כך שמקבלי קצבאות ימשיכו להיות זכאים ל-60% מיועדות, ו-94% מהכספים של חוסכים בני 50 ומעלה המנוהלים במסלולים תלויי גיל ובמסלול הכללי יהיו זכאים ל-30% מיועדות.
· מתיישב עם ההתפתחויות שחלו בשוק החיסכון הפנסיוני בשנים האחרונות, המוזכרות בסעיף 1 לעיל. 
· שומר על סדר ופשטות במסלולי ההשקעה. 	
· מאפשר לחוסכים אקטיביים שבחרו במסלול מתמחה להיחשף בשיעורים משמעותיים יותר לביצועי השוק.
·  מעודד חיסכון מעל גיל 50 במסלולים המותאמים לגיל החוסך. 

חסרונות – 
· בני 50 ומעלה שבחרו אקטיבית במסלול מתמחה (6% מהכספים) – יהיו זכאים לשיעור מופחת של הבטחת תשואה על הכספים.   
4. עדכון אופן הקצאת הבטחת התשואה בין מסלולי ההשקעה השונים כך שהקצאה של 40% הבטחת תשואה לבני 60 ומעלה תחול לגבי מסלול תלוי גיל, המסלול הכללי ועוד שלושה מסלולי השקעה מתמחים נוספים להם קיים ביקוש בקרב חוסכים בני 60 ומעלה. כך שהקצאת הבטחת התשואה תקבע באופן הבא:
· הקצאת 60% הבטחת תשואה למקבלי קצבאות;
· הקצאת 40% הבטחת תשואה למסלולים לבני 60 ומעלה שהם מסלול תלוי גיל, מסלול כללי, וכן עוד שלושה מסלולים מתמחים; 
· הקצאת יתרת הבטחת התשואה למסלולים לבני 60 ומטה שהם מסלול תלוי גיל ומסלול כללי, וכן לכלל המסלולים המתמחים. 
להשלמת המהלך מוצע לקבוע תקנות לפיהן לא יתאפשר לעמית שטרם הגיע לגיל 60 לבחור במסלול תלוי גיל לבני 60 ומעלה, וכן לקבוע כי כספו של עמית שטרם הגיע לגיל 60 שנכון להיום משקיע במסלול תלוי גיל לבני 60 ומעלה יועבר למסלול המותאם לגילו. 
יתרונות – 
· שמירה על עקרונות דוח הצוות להקצאת המיועדות לפי הגיל, כך שמקבלי קצבאות ימשיכו להיות זכאים ל-60% מיועדות, ומתן זכאות מוגדלת להבטחת תשואה בשיעור של 40% לבני 60 ומעלה. כך ש-97% מהכספים של חוסכים בני 60 ומעלה יהיו זכאים ל-40% מיועדות.
· מתיישב עם ההתפתחויות שחלו בשוק החיסכון הפנסיוני בשנים האחרונות, המוזכרות בסעיף 1 לעיל. 
· שומר על סדר ופשטות במסלולי ההשקעה. 	
· מאפשר לחוסכים אקטיביים שבחרו במסלול מתמחה שאינו נמנה על המסלולים המתמחים הזכאים ל-40% הבטחת תשואה, להיחשף בשיעורים משמעותיים יותר לביצועי השוק.
·  מעודד חיסכון מעל גיל 60 במסלולים המותאמים לגיל החוסך. 

חסרונות – 
· בני 60 ומעלה שבחרו אקטיבית במסלול מתמחה שאינו נמנה על המסלולים הזכאים ל-40% הבטחת תשואה (כ-3% מהכספים) – יהיו זכאים לשיעור מופחת של הבטחת תשואה על הכספים.   


6. נימוקים לחלופה שנבחרה
קבוצת החוסכים בני 50 ומעלה כוללת בתוכה קבוצת חוסכים משמעותית של בני 50 עד 60 הנמצאים בטווח זמן חיסכון בינוני-ארוך עד לגיל הפרישה הקבוע בחוק. בחינה נוספת שנערכה נמצא כי קבוצת חוסכים זו כוללת חוסכים אוהבי סיכון המבקשים לנצל את העשור הנותר עד הגיעם לגיל 60 על מנת למקסם את הסיכון על החסכונות הפנסיוניים שלהם על מנת להגדיל את הסיכויים להשאת תשואות גבוהות יותר וזאת באמצעות ניהול חסכונותיהם הפנסיוניים במסלולים מתמחים. לפיכך, עידוד קבוצת חוסכים זו לנהל את חסכונותיהם במסלולים תלויי גיל המותאמים לגילם, זאת באמצעות הבטחת תשואה בשיעור של 30%, עלול לסתור צורך זה. 

החלופה הרביעית השמה דגש על הבטחת התשואה לחוסכים בני 60 ומעלה, נמצאה כמותאמת יותר לצורכי החוסכים בקבוצת חוסכים זו הצפויה לצאת לפרישה בטווח הזמן הקצר-בינוני (פחות מעשור). בהתאם לזאת, נמצא כי הגדלת שיעור הבטחת התשואה ל-40% מהווה חלופה הולמת לצמצום השנים בהן ניתנת הבטחת התשואה בחלופה הראשונה והשלישית (30% הבטחת תשואה החל מגיל 50). לאור הקביעה כי הבטחת התשואה בשיעור של 40% תינתן בחלופה זו רק במסלולים מסוימים, מוצע לקבוע כי תשלח הודעה לאותם עמיתים שתבהיר להם מהן האפשרויות העומדות בפניהם. לסיכום, החלופה הרביעית נמצאה כמתאימה ביותר והמותאמת ביותר לצורכי החוסכים בקבוצות הגלאים השונות, וזאת מבלי לפגוע בעקרונות דוח הצוות. 

7. שיתוף הציבור בקביעת האסדרה
טיוטת התקנות תפורסם להערות הציבור לתקופה של 23 יום.

8. הנגשת דבר האסדרה לציבור
לאחר שתהליך האסדרה יושלם, תפעל הרשות לפרסם את דבר האסדרה בדף הייעודי לכך באתר הרשות. פרסום האסדרה באתר יהיה מונגש לאנשים עם מוגבלויות, ויעשה שימוש בשפה פשוטה ובהירה.

